เอไอเอลุยเข้าตลาดหุ้นฮ่องกง
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

รอจังหวะเสนอขายประชาชน เล็งดึงเอไอเอไทยร่วมขบวน
โพสต์ทูเดย์ — เอไอจี นำกลุ่มบริษัท เอไอเอ เอเชีย เข้าตลาดหลักทรัพย์ในฮ่องกง
นายโรเบิร์ต เบนโมเช่ ประธานเจ้าหน้าที่บริหาร บริษัท อเมริกัน อินเตอร์แนชชั่นแนล กรุ๊ป อิงค์ (เอไอจี) เปิดเผยว่า เอไอเอ เลือกที่จะนำเอไอเอซึ่งเป็นกลุ่มบริษัทผู้นำธุรกิจประกันชีวิตในภูมิภาคเอเชียเสนอขายหุ้นให้แก่ประชาชนทั่วไป โดยเข้าจดทะเบียนในตลาดหลักทรัพย์ของประเทศฮ่องกงในช่วงเวลาที่เหมาะสมทันทีที่สามารถดำเนินการได้ ซึ่งเป็นไปตามแผนงานที่บริษัทได้ประกาศไปก่อนหน้านี้ ทั้งนี้ขึ้นอยู่กับสภาวะตลาดทุนและการอนุมัติจากหน่วยงานที่กำกับดูแล
“หลังจากการพิจารณาทางเลือกต่างๆ แล้ว เราสรุปได้ว่าการนำกิจการที่มีมูลค่ายิ่งของบริษัทเข้าตลาดหลักทรัพย์ เพื่อเสนอขายหุ้นให้แก่ประชาชนเป็นทางเลือกที่ดีที่สุด” นายเบนโมเช่ กล่าว
เอไอจียังได้ประกาศแต่งตั้ง นายมาร์ค ทัคเกอร์ เป็นประธานและประธานเจ้าหน้าที่บริหารของกลุ่มบริษัท เอไอเอ โดยนายมาร์ค วิลสัน ประธานเจ้าหน้าที่บริหารคนปัจจุบันจะทำงานอยู่กับเอไอเอจนถึงสิ้นปี 2553 
โดยให้เหตุผลในการแต่งตั้งครั้งนี้ว่า นายทัคเกอร์ มีประสบการณ์ทำงานในบริษัทที่จดทะเบียนในตลาดหลักทรัพย์ โดยคณะทำงานของเอไอจีและเอไอเอได้ร่วมกันดำเนินงานต่างๆ มากมาย เพื่อเตรียมความพร้อมในการนำบริษัทเข้าตลาดหลักทรัพย์เพื่อเสนอขายหุ้นให้แก่ประชาชนทั่วไป 
นอกจากนี้ ยังคงปฏิบัติตามแผนงานที่กำหนดเพื่อให้เกิดประโยชน์สูงสุดแก่ผู้ถือกรมธรรม์ พันธมิตรทางธุรกิจ ผู้ถือหุ้น และผู้เสียภาษีสหรัฐ
ทั้งนี้ บริษัท อเมริกันอินเตอร์แนชชั่นแนล แอสชัวรันส์ ประเทศไทย หรือเอไอเอ สาขาประเทศไทย เป็นหนึ่งในบริษัทที่จะถูกรวมเข้าไปจดทะเบียนในตลาดหลักทรัพย์ฮ่องกงด้วย จากทั้งหมด 15 ประเทศ โดยเป็นบริษัทประกันชีวิตที่มีขนาดใหญ่อันดับ 1 ในประเทศไทย มีตัวแทนและผู้บริหารตัวแทนทั่วประเทศรวมประมาณ 8 หมื่นคน โดยเริ่มทำธุรกิจในไทยมากว่า 70 ปี ภายใต้สนธิสัญญาการค้าฉบับพิเศษที่บริษัทประกันชีวิตต่างชาติรายอื่นไม่มี
สำหรับฐานะการเงินล่าสุดของ เอไอเอ สาขาประเทศไทย ตามรายงานของสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ณ วันที่ 30 เม.ย. 2553 มีเงินกองทุน 8.95 หมื่นล้านบาท เฉพาะกำไรสะสมที่ยังไม่ได้จัดสรร 6.77 หมื่นล้านบาท มีสินทรัพย์รวม 4.73 หมื่นล้านบาท โดย ฟิทช์ เรทติ้งส์ ได้จัดอันดับความแข็งแกร่งทางการเงินภายในประเทศ (National Insurer Financial Strength) ในระดับสูงสุดที่ AAA (tha) ให้กับเอไอเอ สาขาประเทศไทย
ขณะที่ 5 เดือนแรก ตามรายงานของสมาคมประกันชีวิตไทย เอไอเอ มีลูกค้ารายใหม่ 5,404.8 เพิ่มขึ้น 4% เบี้ยต่ออายุ 2.63 หมื่นล้านบาท อัตราการต่ออายุอยู่ที่ 86% เบี้ยชำระครั้งเดียว 1,899.5 ล้านบาท ลดลง 12% รวมเบี้ยทุกประเภท 3.36 หมื่นล้านบาท เพิ่มขึ้น 2% ครองส่วนแบ่งการตลาดสูงสุดอันดับ 1 ในประเทศไทย